সূর্যশেখর একটু অপ্রতিভ হাসি হাসলেন। বন্ধু তাকে তার টাকার পরিমাণ নিয়ে একটা খোঁচা মেরেছে - সেটা তিনি হজম করলেন। অনিরুদ্ধ তার সঙ্গে এজাতীয় ঠাট্টা করতেই পারে। অবশ্যি ও নিজেও ধনীর ছেলে - যদিও সূর্যশেখরের তুলনায় ওদের আর্থিক অবস্থা কিছুই নয়। দুজনে ছোটবেলা থেকে একসঙ্গে দার্জিলিং-এ সাহেবি স্কুলে পড়াশোনা করেছেন - বলতে গেলে তারা লঙোটিয়া দোস্ত। সূর্যশেখর হাসিমুখেই বললেন, কথাটা বাড়িয়ে বললে। অত টাকা আমার নেই সেটা তুমি ভালই জান। যাই হোক, তাহলে চিকিৎসার উপায়টা কি? একটা রাস্তা তো দেখাও। আমি তো চিরকাল ছেলেটাকে এভাবে থেকে যেতে দিতে পারি না।